**A büntetés-végrehajtás országos parancsnokának
5/2017. (I. 23.) OP**

***s z a k u t a s í t á s a***

***a nemi élet szabadsága és a nemi erkölcs elleni bűncselekményt elkövetők kezelésével
kapcsolatos feladatok végrehajtásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján a nemi élet szabadsága és a nemi erkölcs elleni bűncselekményt elkövetők kezelésével kapcsolatos feladatok végrehajtásáról a következő szakutasítást adom ki.

**I.**

**A szakutasítás hatálya**

1. A szakutasítás hatálya a büntetés-végrehajtási intézetekre (a továbbiakban: bv. intézet) terjed ki.
2. A szakutasításban foglaltakat a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény (a továbbiakban: Bv. törvény) 132. §-ában és 394. § (2) bekezdésében, valamint a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól szóló 16/2014. (XII. 19.) IM rendelet 32. §-ában meghatározottak szerint, a nemi élet szabadsága és a nemi erkölcs elleni bűncselekményt elkövetők (a továbbiakban: szexuális bűnelkövetők) vonatkozásában kell alkalmazni.

**II.**

**A kezelési programba történő bevonás eljárásrendje**

1. A befogadást végző bv. intézet nyilvántartási szakterülete a befogadást követő 8 napon belül írásban tájékoztatja a bv. intézet pszichológusát, amennyiben a befogadott esetében fennállnak a kezelésben való részvétel törvényi feltételei.

1. A kezelésben való részvétel törvényi feltételeinek fennállását az időközben jogerőre emelkedett ítéletek, valamint a felülvizsgálatot követően érkező ítéletek vonatkozásában is vizsgálni kell.
2. Lehetőséget kell biztosítani arra, hogy a pszichológus a nyilvántartási szakterület tájékoztatása alapján az elítélt ítéletkiadmányát áttanulmányozza.

6. Amennyiben megállapítható, hogy a kezelésben való részvétel törvényi feltételei fennállnak, a pszichológus az értesítést követő 10 napon belül felkeresi a fogvatartottat, és tájékoztatja a nemi élet szabadsága és a nemi erkölcs elleni bűncselekményt elkövetők kezelésének céljáról és lehetőségeiről.

7. A tájékoztatást követően az előzetesen letartóztatottat nyilatkoztatni kell arról, hogy a visszaesés valószínűségét csökkentő foglalkozássorozaton részt kíván-e venni (1. melléklet).

8. Az elítéltet nyilatkoztatni kell arról, hogy a Budapesti Fegyház és Börtön speciális, a szexuális bűnelkövetők kezelésére létrehozott terápiás részlegén (a továbbiakban: Részleg) való elhelyezését kéri-e (2. melléklet).

9. Amennyiben az elítélt úgy nyilatkozik, hogy a Részlegen való elhelyezését kéri, az erre vonatkozó nyilatkozatot is ki kell töltenie (3. melléklet).

10. Az elítélt Részlegre helyezése az alábbi feltételek együttes fennállása esetén lehetséges:

a) a bűncselekmény elkövetéséért legalább részlegesen képes felelősséget vállalni;

b) motivációja a programban való részvételre megfelelő;

c) esetében a csoportmunkát súlyosan nehezítő vagy kizáró pszichopatológia nem diagnosztizálható;

d) intellektuális színvonala a csoportmunkára alkalmassá teszi;

e) egészségügyi szempontból a csoportba helyezésre alkalmas;

f) a magyar nyelvet legalább társalgási szinten ismeri és használja szóban és írásban;

g) írásbeli nyilatkozatban vállalja a programban történő részvételt.

11. A 10. pontban felsorolt feltételek fennállását a fogva tartás helye szerinti bv. intézet pszichológusa vizsgálja, szükség esetén abba más szakterületet is bevonhat.

12. Amennyiben az elítélt a Részlegen való elhelyezését nem kéri, vagy a behelyezésre nem alkalmas, a visszaesés valószínűségét csökkentő foglalkozássorozaton való részvétel vonatkozásában is nyilatkoztatni kell (1. melléklet).

13. A fogvatartott a korábbi nyilatkozatát írásban bármikor visszavonhatja, valamint újból nyilatkozhat. A fogvatartott nyilatkozatait a reintegrációs iratanyagban kell elhelyezni.

14. A pszichológus azon elítéltekről, akik a foglalkozássorozaton való részvételi szándékukról, illetve a Részlegen történő elhelyezésükről nyilatkoztak, az alábbi kategóriák szerint – Excel-táblázat vagy Word dokumentum formátumú – nyilvántartást vezet:

a) A Részlegre helyezését kérelmezi, alkalmas;

b) A Részlegre helyezését kérelmezi, nem alkalmas;

c) A legalább 10 alkalmas foglalkozássorozaton való részvételét kérelmezi;

d) Arról nyilatkozott, hogy sem a Részlegen, sem a 10 alkalmas foglalkozássorozaton nem kíván részt venni.

15. A Részlegen való elhelyezésüket kérő és a program elvégzésére alkalmas elítéltekről vezetett nyilvántartást – a számított szabadulás időpontjának feltüntetésével –negyedévenként elektronikus úton a Fogvatartási Ügyek Szolgálata (a továbbiakban: FÜSz) részére el kell küldeni.

**III.**

**Részlegen történő elhelyezés**

16. A kezelési program időtartama minimum 8 hónap, a Részlegen való elhelyezés ennek figyelembe vételével ütemezhető. A bv. intézetek pszichológusai által küldött listákat a FÜSz kijelölt munkatársa, a Részleg klinikai szakpszichológusa, valamint reintegrációs tisztje (a továbbiakban együttesen: koordinációs csoport) értékeli. Az elítélt a koordinációs csoport egybehangzó véleménye alapján helyezhető a Részlegre. A kezelési csoport nyitott, a program során is lehetőség van újabb csoporttagok felvételére, melyről szintén a koordinációs csoport dönt.

17. A Részlegre helyezhető elítéltet fogva tartó bv. intézet pszichológusa a FÜSz kijelölt munkatársának értesítése alapján írásban tájékoztatja a Befogadási és Fogvatartási Bizottságot (a továbbiakban: BFB) az elítélt Budapesti Fegyház és Börtönbe történő átszállítása érdekében.

18. A Budapesti Fegyház és Börtönbe átszállított elítéltet érkezését követően lehetőség szerint a Részlegen, időszakos helyhiány esetén – viktimológiai veszélyeztetettségére való tekintettel – átmenetileg a pszichoszociális részleg valamely zárkájában kell elhelyezni.

19. A Részleg klinikai szakpszichológusának "A szexuális bűnelkövetők rizikófaktorainak, terápiás szükségleteinek becslésére" készített strukturált interjút a Budapesti Fegyház és Börtönbe történő befogadást követő 14 napon belül kell felvennie. A Részlegen az az elítélt helyezhető el, aki a strukturált interjú kiértékelését követően közepes vagy magas rizikószintet ért el.

20. Amennyiben az elítélt akár a strukturált interjú értéke, akár egyéb szempontok alapján a Részleg pszichológusa szerint a behelyezésre nem alkalmas, a Budapesti Fegyház és Börtön intézkedik a visszaszállításáról.

21. A Részleg szakpszichológusa és reintegrációs tisztje meghatározza a vizsgált elítélt kezelési feltételeit, csoportba történő bevonásának időpontját. Az elítéltet a klinikai szakpszichológus tájékoztatása alapján a BFB ülésén kell a programba bevonni, a BFB döntését a 3. mellékleten rögzíteni kell.

22. A Részlegen az elítélteket a Bv. törvényben meghatározott elkülönítési szabályok betartásával kell elhelyezni.

**IV.**

**A Részleg működése**

23. A Részleg működésének felügyeletét és ellenőrzését a FÜSz látja el.

24. A Részleget a reintegrációs tiszt vezeti. A Részleg tevékenységét, a kezelési programban részt vevők munkáját a klinikai szakpszichológussal együtt szervezi és koordinálja.

25. A reintegrációs tiszt feladatai:

a) tájékoztatja az elítéltet a Részleg működéséről;

b) elvégzi a kockázatértékeléshez szükséges vizsgálatokat;

c) eljár az elítélt büntetés-végrehajtási ügyeiben;

d) a klinikai szakpszichológussal együtt koordinálja, irányítja a részleg tevékenységét;

e) értékeli a Részleg és az elítéltek tevékenységét;

f) elvégzi a szükséges adminisztrációs feladatokat;

g) vezeti és dokumentálja az általa vezetett és szervezett egyéni és csoportos foglalkozásokat;

h) a foglalkozások végrehajtására heti programtervet készít;

i) együttműködik a civil szervezetekkel.

26. A klinikai szakpszichológus feladatai:

a) elkészíti az elítélt strukturált interjúját;

b) elvégzi a kockázatértékeléshez szükséges vizsgálatokat;

c) véleményt ad a vizsgált elítélt személyiségszerkezetéről és -dinamikájáról;

d) az elítélt büntetés-végrehajtási ügyeihez véleményt készít;

e) javaslatot tesz az egyéb terápiás beavatkozások szükségességéről;

f) szervezi, vezeti és az előírásoknak megfelelően dokumentálja a csoportfoglalkozá-sokat és az egyéni esetkezeléseket;

g) a reintegrációs tiszt hatáskörébe tartozó feladatok végrehajtását segíti;

h) a reintegrációs tiszttel közösen értékeli a Részleg és az elítéltek tevékenységét;

i) együttműködik a civil szervezetekkel.

27. A reintegrációs tiszt és a klinikai szakpszichológus egybehangzó véleménye alapján – a terápiás folyamatok sajátélményű segítőjeként – a kezelési programba bevonható olyan elítélt (a továbbiakban: Facilitátor), aki a kezelési programot a korábbiakban már elvégezte, és esetében a program megítélhető célkitűzései megvalósultak.

28. A Facilitátor a Részleg elítéltjeivel mellérendelt viszonyban áll, feladata a programban részt vevők terápiájának segítése. Feladatait, tevékenységét a szakpszichológus határozza meg és ellenőrzi. A segítő tevékenységét a Részleg pszichológusa a reintegrációs tiszttel együtt irányítja és felügyeli.

29. A Facilitátor segítő tevékenysége saját kérésére, vagy a Részleg reintegrációs tisztjének és klinikai szakpszichológusának döntése alapján bármikor megszüntethető.

30. Amennyiben a Részlegen elhelyezett elítélt fegyelmi vétséget követ el, az általa elkövetett fegyelmi vétség súlyát a kihelyezés szempontjából is mérlegelni kell. Ha a fegyelmi vétség súlyos fokú, vagy bűncselekmény elkövetését is megalapozza, soron kívül intézkedni kell az elítélt Részlegről történő kihelyezéséről.

31. Amennyiben az elítélt a program befejezésének szándékáról írásban nyilatkozik, a kezelést félbe kell szakítani, és az elítéltet a Részlegről ki kell helyezni.

32. A Részlegről történő kihelyezésről a BFB dönt.

33. A program befejezését vagy félbeszakítását követően törekedni kell az elítélt védett részlegen (pl. pszichoszociális részleg) történő elhelyezésére.

**V.**

**A visszaesést megelőző foglalkozássorozat biztosítása**

34. Az előzetesen letartóztatottnak, illetve annak az elítéltnek, aki a Részlegen történő kezelését nem kéri, vagy a Részlegre helyezés feltételei esetében nem állnak fenn, a visszaesést megelőző foglalkozássorozaton való részvétel lehetőségét kell felajánlani és biztosítani.

35. A kezelés megkezdése előtt, valamint a kezelés befejezésekor a fogvatartott a bv. intézet pszichológusa által végrehajtott állapotfelmérésen vesz részt. Az állapotfelmérés "A szexuális bűnelkövetők rizikófaktorainak, terápiás szükségleteinek becslésére" kialakított strukturált interjún kívül egyéb pszichológiai mérőeszközökkel is elkészíthető, illetve kiegészíthető. A fogvatartott kezelés előtti állapotfelmérését a nyilatkozattételtől számított 10 napon belül meg kell kezdeni.

36. Az előzetesen letartóztatottak és az érintett elítéltek kezelését a fogva tartó bv. intézet pszichológusa biztosítja, ami végrehajtható egyéni vagy csoportos formában. A foglalkozássorozatba a fogvatartottat a nyilatkozattételtől számított 6 hónapon belül be kell vonni.

37. Amennyiben a bv. intézet által biztosított kezelésben részt vevő fogvatartott más bv. intézetbe történő végleg átszállítása büntetés-végrehajtási okból indokolt vagy szükséges, az átszállítás tényéről, várható időpontjáról a kezelést végző pszichológust a nyilvántartási szakterületnek haladéktalanul tájékoztatnia kell, a kezelés lezárásának ütemezése érdekében.

**VI.**

**Záró rendelkezések**

38. Ez a szakutasítás 2017. február 1-jén lép hatályba.

39. Hatályát veszti a nemi élet szabadsága és a nemi erkölcs elleni bűncselekményt elkövetők kezelésével kapcsolatos feladatok végrehajtásának rendjéről szóló 14/2016. (IV.1.) OP szakutasítás.

**Dr. Tóth Tamás bv. vezérőrnagy**

 **országos parancsnok**

Mellékletek:

1. számú melléklet: [Nyilatkozat a visszaesés valószínűségét csökkentő foglalkozássorozaton való részvételről](http://bv.gov.hu/admin/download/0/e0/b1000/2017_05szu-m01.docx)

2. számú melléklet: [Nyilatkozat a nemi élet szabadsága és a nemi erkölcs elleni bűncselekményt elkövetett fogvatartottak részlegén történő elhelyezésről](http://bv.gov.hu/admin/download/1/e0/b1000/2017_05szu-m02.docx)

3. számú melléklet: [Nyilatkozat (Részlegen való elhelyezés)](http://bv.gov.hu/admin/download/2/e0/b1000/2017_05szu-m03.docx)